**O B R A Z L O Ž E N J E**

**Prijedloga Odluke o izmjenama i dopunama**

**Proračuna Grada Zagreba za 2023. i projekcije za 2024. i 2025. godinu**

***Obrazloženje Općeg dijela***

Proračun Grada Zagreba za 2023. Gradska Skupština je usvojila 8. prosinca 2022. u ukupnom iznosu od 2.207.794.800 eura (Službeni glasnik Grada Zagreba 39/22). Od navedenog iznosa

1.484.165.595 eura se odnosilo na Proračun Grada Zagreba u užem smislu, dok se 723.629.205 eura odnosio na vlastite i namjenske prihode proračunskih korisnika Grada (predškolske ustanove, osnovne i srednje škole i učenički domovi, ustanove u socijalnoj skrbi, zdravstvu, kulturi, ustanova Upravljanje sportskim objektima, Zavod za prostorno uređenje Grada Zagreba, Javna vatrogasna postrojba Grada Zagreba, Javna ustanova Maksimir i Ustanova Zoološki vrt Grada Zagreba, Ustanova za sveobuhvatnu skrb „Tigrovi“ te Razvojna agencija Zagreb za koordinaciju i poticanje regionalnog razvoja).

Gradska skupština Grada Zagreba je 13. srpnja 2023. donijela Odluku o izmjenama i dopunama Proračuna Grada Zagreba za 2023. i projekcije za 2024. i 2025. godinu (Službeni glasnik Grada Zagreba 24/23) kojom je proračun za 2023. utvrđen u iznosu od 2.346.840.060 eura (od čega se na Grad u užem smislu odnosi 1.578.405.735 eura, a na proračunske korisnike 768.434.325 eura).

Gradonačelnik je 18. rujna 2023. donio Zaključak o preraspodjeli sredstava planiranih u Proračunu Grada Zagreba za 2023. godinu kojim se nije mijenjala ukupna visina proračuna. Preraspodjela je izvršena kako bi se osigurala sredstva za novčanu pomoć fizičkim osobama za sanaciju oštećenja nastalih na imovini uslijed nevremena na području Grada Zagreba, sredstva za podmirenje dugovanja jedanaest domova za starije osobe, sredstva za uklanjanje posljedica nevremena na predškolskim i osnovnoškolskim ustanovama te dodatna sredstva zbog povećanih zahtjeva osnovnoškolskih ustanova za nabavu uređaja, strojeva, opreme i namještaja.

Sukladno Zakonu o proračunu, ako se tijekom proračunske godine povećaju rashodi i izdaci, odnosno smanje prihodi i primici, proračun je potrebno uravnotežiti pronalaženjem novih prihoda i primitaka, odnosno smanjenjem predviđenih rashoda i izdataka. Uravnoteženje se provodi izmjenama i dopunama proračuna.

Slijedom navedenog, ovom Odlukom o izmjenama i dopunama Proračuna Grada Zagreba za 2023. i projekcije za 2024. i 2025. godinu predlažu se promjene prihodne i rashodne strane proračuna na način da se ukupan planirani iznos povećava za **49.056.775 eura** tako da **konsolidirani Proračun za 2023. iznosi 2.395.896.835 eura.** Samo povećanje na Proračunu u užem smislu iznosi 43.923.110 eura dok kod proračunskih korisnika isto iznosi 5.133.665 eura.

Izradi rebalansa se pristupilo slijedom stvaranja dodatnih obveza za proračun koje nisu bile obuhvaćene prvotnim planom.

Od svih gradskih upravnih tijela ovim rebalansom se iz gradskih izvora najviše povećavaju sredstva u okviru Gradskog ureda za gospodarstvo, ekološku održivost i strategijsko planiranje u iznosu 58.251.200 eura. Za Gradski ured za kulturu i civilno društvo izdvojeno je dodatnih 5.086.200 eura, a za Gradski ured za obrazovanje, sport i mlade 5.844.760 eura. Od smanjenja proračunskih sredstava najviše se smanjuju sredstva planirana u okviru Gradskog ureda za obnovu, izgradnju, prostorno uređenje, graditeljstvo i komunalne poslove u iznosu 24.482.400 eura radi usklađenja planiranih sredstva s dinamikom izvođenja radova za kapitalne projekte što je detaljnije obrazloženo izmjenama i dopunama pratećih programa.

U nastavku se daje tabelarni prikaz prijedloga izmjena i dopuna Proračuna Grada Zagreba za 2023. po vrstama prihoda i rashoda.



***Prihodi i primici***

Ovim izmjenama i dopunama proračuna predlaže se povećanje prihoda i primitaka proračuna u iznosu od 49.101.275 eura te smanjenje viška iz prethodnog razdoblja (kod proračunskih korisnika) u iznosu 44.500 eura tako da ukupno povećanje iznosi 49.056.775 eura.

Prihodi i primici na samom proračunu povećavaju se za 43.923.110 eura, a u strukturi prihoda i primitaka predlažu se izmjene kako slijedi.

Prihodi od poreza povećavaju se za 37.000.000 eura što predstavlja povećanje za 3,7%, od čega se najveći dio odnosi na prihod od poreza i prireza na dohodak, a manji dio na ostale porezne prihode.

Pomoći iz inozemstva i od subjekata unutar općeg proračuna povećavaju se ukupno za 1.015.260 eura. U okviru ove skupine prihoda evidentiraju se sredstva doznačena iz EU fondova, državnog proračuna kao i pomoći od izvanproračunskih korisnika. Izmjene se odnose na smanjenje planiranih sredstava iz izvora pomoći od međunarodnih organizacija te institucija i tijela EU u iznosu od 48.500 eura, povećanje pomoći proračunu iz drugih proračuna u iznosu od 4.598.700 eura te smanjenje pomoći od izvanproračunskih korisnika u iznosu od 86.800 eura. Smanjenje pomoći temeljem prijenosa EU sredstava u iznosu od 3.448.140 eura rezultat je smanjenja sredstva u iznosu od 45.473.860 eura iz izvora Mehanizam za oporavak i otpornost jer javni pozivi za dodjelu nisu bili raspisani kako je očekivano, povećanja prihoda u iznosu od 41.149.860 eura iz izvora Fond solidarnosti Europske unije te povećanja izvora pomoći temeljem prijenosa EU sredstava u iznosu od 875.860 eura.

Prihodi od imovine povećavaju se za 2.790.000 eura. Povećanje se odnosi na kamate na depozite po viđenju u iznosu od 220.000 eura, zatezne kamate iz obveznih odnosa u iznosu od 130.000 eura, prihode iz dobiti trgovačkih društva u javnom sektoru u iznosu od 1.600.000 eura, naknade za koncesije u iznosu od 600.000 eura, naknadu za promjenu namjene poljoprivrednog zemljišta u iznosu od 150.000 eura te naknadu o pravu puta za elektroničku komunikacijsku infrastrukturu u iznosu od 90.000 eura.

Prihodi od upravnih i administrativnih pristojbi, pristojbi po posebnim propisima i naknada smanjuju se za 4.109.000 eura. Smanjenje se odnosi na prihode od komunalne naknade i prihode od prodaje državnih biljega, a povećanje na prihode od naknada koje se naplaćuju za sklapanje braka i životnog partnerstva izvan službene prostorije.

Kazne, upravne mjere i ostali prihodi povećavaju se za 63.850 eura.

Prihodi od prodaje proizvedene dugotrajne imovine povećaju se za 400.000 eura, a povećanje se odnosi na prihode od prodaje POS stanova koje uplaćuje Agencija za pravni promet i posredovanje nekretninama.

Primici od zaduživanja povećavaju se za 6.763.000 eura, a povećanje se odnosi na otkup potraživanja Zagrebačkih otpadnih voda d.o.o. za pročišćavanje otpadnih voda u iznosu od 5.822.000 eura te povlačenje sredstava po dugoročnom kreditu kod Europske investicijske banke u iznosu 941.000 eura za kapitalna ulaganja u objekte društvenih djelatnosti u dijelu koji se odnosi na projekt Školski objekti za Osnovnu školu Jakuševec.

**PRIHODI I PRIMICI – GRAD ZAGREB**





Vlastiti i namjenski prihodi i primici proračunskih korisnika povećavaju se za 5.178.165 eura što uključujući smanjenje viška iz prethodnog razdoblja od 44.500 eura predstavlja ukupno povećanje u iznosu 5.133.665 eura.

Najznačajnije izmjene odnose se na povećanje skupine pomoći iz inozemstva i od subjekata unutar općeg proračuna u iznosu 3.966.765 eura. Od navedenog iznosa najznačajniji dio od 2.258.100 eura se odnosi na prihod ustanova kulture evidentiran na pomoćima proračunskim korisnicima iz proračuna koji im nije nadležan, a koji se najvećim dijelom odnosi na sredstva iz državnog proračuna za nastavak financiranja projekata započetih iz Fonda solidarnosti Europske unije te 1.030.460 eura prihoda iz izvora pomoći temeljem prijenosa EU sredstava kod ustanova u osnovnoškolskom i srednjoškolskom obrazovanju.

**PRIHODI I PRIMICI / VIŠAK – PRORAČUNSKI KORISNICI**



***Rashodi i izdaci***

Ovim izmjenama i dopunama proračuna predlaže se povećanje rashodne strane proračuna u iznosu od 49.076.775 eura (što uključujući pokriće manjka iznosi 49.056.775 eura) od čega se na Proračun u užem smislu odnosi 43.923.110 eura, a na proračunske korisnike 5.153.665 eura (što uključujući pokriće manjka iznosi 5.133.665 eura).

U strukturi rashoda i izdataka konsolidiranog proračuna predlažu se izmjene kako slijedi.

Rashodi poslovanja povećavaju se za 51.749.615 eura od čega se na Grad odnosi 48.255.950 eura, a na proračunske korisnike 3.493.665 eura.

Najveći dio povećanja rashoda poslovanja odnosi na subvencije trgovačkim društvima u javnom sektoru u iznosu 24.302.400 eura od čega se najveći dio odnosi na subvencioniranje operativnih troškova isporučitelju vodnih usluga, javnog gradskog prijevoza i kompenzacijske mjere roditeljima odgojiteljima.

Sljedeći nominalno najznačajniji razlog povećanja rashoda poslovanja su ostali rashodi u visini 13.455.900 eura u okviru kojih se ističu kapitalne pomoći kreditnim i ostalim financijskim institucijama te trgovačkim društvima u javnom sektoru u iznosu 11.397.000 eura. Najznačajnije se odnosi na planirano povećanje u visini 15,5 milijuna eura trgovačkom društvu Zagrebačke otpadne vode d.o.o. za pročišćavanje otpadnih voda te smanjenje planiranih sredstava za Centar za gospodarenje otpadom u visini 4,5 milijuna eura.

Planirano je povećanje materijalnih rashoda u iznosu od 6.982.195 eura, najvećim dijelom radi povećanja sredstava za ostale usluge u iznosu 5.509.350 eura i usluge tekućeg i investicijskog održavanja u iznosu 2.897.800 eura. Vezano za ostale usluge, najznačajnija povećanja predlažu se u okviru Gradskog ureda za financije i javnu nabavu u visini 2.430.000 eura za naknadu Poreznoj upravi Ministarstva financija koja naplaćuje pojedine vrste gradskih prihoda, 1.159.350 eura najvećim dijelom iz izvora Fonda solidarnosti kod ustanova u kulturi i 1.520.500 eura iz izvora prihoda od spomeničke rente u okviru Gradskog ureda za obnovu, izgradnju, graditeljstvo i komunalne poslove. Za usluge tekućeg i investicijskog održavanja radi saniranja posljedica nevremena planirano je dodatnih 5.365.700 eura u okviru razdjela Gradskog ureda za gospodarstvo, ekološku održivost i strategijsko planiranje, za ustanove predškolskog odgoja i obrazovanja 1.652.800 eura iz izvora državnog proračuna radi provedbe odluke Vlade Republike Hrvatske vezane uz održivost dječjih vrtića, za održavanje sportskih objekata kojima upravlja ustanova Upravljanje sportskim objektima u iznosu 906.300 eura te za program održavanja komunalne infrastrukture u gradskim četvrtima u iznosu od 1.988.000 eura u okviru programa održavanja komunalne infrastrukture. Najznačajnija smanjenja na uslugama tekućeg i investicijskog održavanja planirana su u okviru programa Gradnja i održavanje nerazvrstanih cesta u visini 5.026.000 eura u razdjelu Gradskog ureda za obnovu, izgradnju, prostorno uređenje, graditeljstvo i komunalne poslove, što je detaljnije pojašnjeno u izmjenama pratećeg programa.

Na razini skupine materijalnih rashoda najznačajnija smanjenja odnose se na ostale nespomenute rashode poslovanja u visini 1.291.400 eura, računalne usluge 906.210 eura, zakupnine i najamnine 377.600 eura i energiju u visini 336.550 eura.

Sredstva planirana za rashode za zaposlene predlažu se povećati u iznosu 6.275.960 eura najvećim dijelom za plaće za redovan rad u visini 4.177.140 eura i ostale rashode za zaposlene u iznosu od 1.354.700 eura radi planiranja dodatnih sredstava za učitelje u produženom boravku i zaposlene u domovima za starije osobe kao i usklađivanja rashoda sa stvarnim stanjem.

Financijski rashodi predlažu se smanjiti u visini 2.479.900 eura radi usklađenja planiranih rashoda s izvršenjem za kamate za primljene kredite i zajmove od kreditnih i ostalih financijskih institucija izvan javnog sektora, bankarskih usluga i usluga platnog prometa.

Skupina ekonomske klasifikacije Pomoći dane u inozemstvo i unutar općeg proračuna se povećava u iznosu od 3.928.860 eura, od čega se najveći dio odnosi na tekuće pomoći proračunskim korisnicima drugih proračuna u iznosu 1.036.400 eura za sufinanciranje Hrvatskog narodnog kazališta iskazanog u Gradskom uredu za kulturu i civilno društvo, prijenose između proračunskih korisnika istog proračuna radi prijenosa EU sredstava za sufinanciranje pomoćnika u nastavi kao potpora inkluzivnom obrazovanju u visini 1.030.460 eura u okviru Gradskog ureda za obrazovanje, sport i mlade te prijenosa sredstava državnog proračuna za nastavak obnove započete iz Fonda solidarnosti u visini 1.900.000 eura iskazanog u Gradskom uredu za socijalnu zaštitu, zdravstvo, branitelje i osobe s invaliditetom kao i smanjenje drugih manje značajnih pomoći.

Naknade građanima i kućanstvima na temelju osiguranja i druge naknade smanjuju se u iznosu 682.500 eura što je rezultat zbog usklađivanja sa stvarnom realizacijom, posebice u dijelu koji se odnosi na smanjenje pomoći uređenih Odlukom o socijalnoj skrbi kao i povećanja sredstava u dijelu koji se odnosi na pomoći roditeljima odgojiteljima.

Rashodi za nabavu nefinancijske imovine smanjuju se u iznosu od 17.706.840 eura od čega se na rashode za nabavu neproizvedene dugotrajne imovine odnosi 1.590.700 eura, na rashode za nabavu proizvedene dugotrajne imovine 9.323.940 eura, a na rashode za dodatna ulaganja na nefinancijskoj imovini 6.792.200 eura. Smanjenje ovih rashoda rezultat je procjene izvršenja rashoda do konca godine, posebice onih koji su se trebali financirati iz Nacionalnog plana za oporavak i otpornost. Detaljnija razrada dostupna je u pratećim izmjenama i dopunama Programa radova kapitalnih ulaganja u objekte za društvene djelatnosti i u obnovu objekata oštećenih potresom u Gradu Zagrebu u 2023. i Programa radova na području prometa i komunalnog gospodarstva u Gradu Zagrebu u 2023.

Kod izdataka za financijsku imovinu i otplate zajmova dolazi do povećanja u iznosu od 15.034.000 eura što je najvećim dijelom rezultat planiranja sredstava za dokapitalizaciju Zagrebačkog električnog tramvaja d.o.o. u visini 15 milijuna eura.

**RASHODI / IZDACI / POKRIĆE MANJKA – GRAD ZAGREB**





U strukturi rashoda i izdataka koji se financiraju iz vlastitih i namjenskih prihoda i primitaka proračunskih korisnika predlažu se izmjene kako slijedi.

**RASHODI / IZDACI / POKRIĆE MANJKA – PRORAČUNSKI KORISNICI**





***Obrazloženje Posebnog dijela***

U nastavku se daje obrazloženje najznačajnijih izmjena i dopuna po organizacijskim jedinicama posebnog dijela proračuna.



Sredstva planirana u **Uredu gradonačelnika** povećavaju se za 10.200 eura radi manjih korekcija planiranih sredstava uslijed izmjena preustroja iz srpnja 2023.

U **Gradskom uredu za mjesnu samoupravu, promet, civilnu zaštitu i sigurnost** došlo je do povećanja u iznosu od 1.567.100 eura, od čega se najveći dio odnosi na gradske četvrti u iznosu od 1.303.300 eura za koje su sredstva povećana za održavanje komunalne infrastrukture, uključujući neutrošena sredstva iz prethodnog razdoblja. Javnoj vatrogasnoj postrojbi koja je proračunski korisnik ovog Ureda se ovim rebalansom predlaže povećanje sredstava na vlastitim i namjenskim izvorima koje korisnik ostvaruje mimo računa proračuna u iznosu od 91.800 eura.

U **Gradskom uredu za opću upravu i imovinsko-pravne poslove** predlaže se povećanje planiranih sredstava u iznosu od 70.000 eura za rashode za zaposlene sukladno potpisanom kolektivnom ugovoru te materijalne rashode iz namjenskog izvora financiranja za rashode službene, radne i zaštitne odjeće i obuće matičara.

Sredstva ukupno planirana u **Gradskom uredu za financije i javnu nabavu** se ne mijenjaju već je samo izvršena preraspodjela u okviru postojećeg plana.

Ovim izmjenama i dopunama proračuna povećavaju se sredstava u okviru **Gradskog ureda za gospodarstvo, ekološku održivost i strategijsko planiranje** u ukupnom iznosu od 58.251.200 eura. U nastavku se daje obrazloženje značajnijih izmjena i dopuna po programima odnosno aktivnostima i projektima ovog Ureda.

Unutar Glave Ureda predlaže se povećanje/smanjenje na slijedećim stavkama.

U sklopu Programa *Javna uprava i administracija* na Redovnoj djelatnosti Ureda predlaže se povećanje u iznosu od 42.700 eura zbog povećanog opsega poslova nastalog kao posljedica nevremena iz srpnja zbog čega je potrebno povećati sredstva rashoda za zaposlene. Također se povećavaju sredstava ostalih rashoda za zaposlene koje je bilo teško precizno procijeniti prilikom planiranja proračunske godine.

Program *Energija i klima* se smanjuje u iznosu od 24.000 eura radi usklađenja s dinamikom provedbe projekata.

Program *Zaštita okoliša i održivi razvoj* smanjuje se u iznosu od 99.600 eura na Aktivnosti Poslovi i aktivnosti zaštite od buke jer se aktivnosti planirane za izradu Akcijskog plana upravljanja bukom u Gradu Zagrebu neće provesti do kraja godine. Prema odredbama Pravilnika o načinu izrade i sadržaju karata buke i akcijskih planova te o načinu izračuna dopuštenih indikatora buke Akcijski plan izrađuje se na temelju izrađene strateške karte buke, što nije realizirano.

Program *Gospodarenje otpadom* ukupno se smanjuje u iznosu od 4.420.800 eura.

Na Aktivnosti Odlagalište otpada Jakuševec – Prudinec potrebno je povećati planirana sredstva u iznosu od 579.200 eura, s obzirom na Privremeno izvješće o prekoračenoj količini miješanog komunalnog otpada za jedinice lokalne samouprave za 2022. i Izvješće o komunalnom otpadu za 2022.

Na stavkama Aktivnosti i mjere u vezi s gospodarenjem otpadom predlaže se smanjenje u ukupnom iznosu od 654.000 eura što je najvećim dijelom rezultat smanjenja planiranih rashoda za subvencije za građenje tijela odlagališta koja se neće realizirati u ovoj godini i povećanja za 515.800 eura kako bi se osigurala potrebna sredstva u visini 1.240.000 eura za sklapanje ugovora sa Zagrebačkim holdingom d.o.o., podružnica Čistoća – za izobrazno – informativne aktivnosti u vezi s gospodarenjem otpadom. Isto tako, potrebno je povećati planirana sredstva za 590.000 eura kako bi ukupno na poziciji bilo planirano 2.590.000 eura za sklapanje ugovora sa Zagrebačkim holdingom d.o.o. podružnica Čistoća za prikupljanje reciklabilnog komunalnog otpada iz standardiziranih spremnika postavljenih na javnoj površini u Gradu Zagrebu. Iznos bi se definirano količinama pražnjenja izvršenim u obračunskom razdoblju te jediničnim cijenama prema Cjeniku tržišnih usluga Podružnice.

Kapitalni projekt Centar za gospodarenje otpadom smanjuje se u iznosu od 4.536.100 eura jer je došlo do promjena unutar projekata koje provodi trgovačko društvo Zagrebački centar za gospodarenje otpadom d.o.o. (dalje u tekstu: ZCGO d.o.o.). ZCGO d.o.o. je dana 1. kolovoza 2023. zaprimio Odluku o otkazu Sporazuma o suradnji na pripremi i izgradnji postrojenja za obradu odvojeno prikupljenog biootpada Novska od 31. srpnja 2023., koju je donijelo Gradsko vijeće Grada Novske na 21. sjednici dana 21. srpnja 2023. Sukladno navedenom, predloženim izmjenama planirana su sredstva isključivo za završetak preuzetih ugovornih obveza po postojećim ugovorima vezanih za izradu studijsko-projektne dokumentacije, dok se sredstvima EU planira financirati izrada dokumentacije za pripremu pilot projekata iskorištavanja energetskog potencijala izdvojeno prikupljenog biootpada u svrhu proizvodnje bioplina.

Vezano za projekt Izgradnja postrojenja za biootpad Novska i pretovarne stanice Zagreb, kako Grad Novska nije dao pravo građenja temeljem izrađene dokumentacije za potrebe ishođenja građevinske dozvole, predlaže se smanjenje za 3.301.000 eura.

Vezano za projekt Uspostava mobilnog postrojenja za obradu/recikliranje građevnog i/ili krupnog (glomaznog) komunalnog otpada predlaže se osigurati 58.787 eura obzirom da ta sredstva nisu do sada planirana. Predmetnom stavkom planirana su sredstva za izradu elaborata gospodarenja otpadom u svrhu ishođenja dozvole za gospodarenje otpadom za postrojenje za obradu/recikliranje građevnog otpada. Uz navedeno, planirana su sredstva i za uređenje platoa za smještaj drobilica, odnosno radovi s ciljem poboljšanja tla na kojem se trenutno nalazi drobilica glomaznog otpada, pri čemu je nužna izrada armirano betonske ploče, kako bi se spriječilo daljnje propadanje drobilice u tlo. Također, planira se i završetak provedbe projekta prema Ugovoru o dodjeli bespovratnih sredstava za projekt „Obrada građevnog i/ili krupnog (glomaznog) komunalnog otpada“.

Tekući projekt Interventna mjera za smanjenje otpada u Gradu Zagrebu povećava se za 190.100 eura. U okviru projekta očekuje se isplata po završnom zahtjevu za nadoknadu sredstava od strane Ministarstva regionalnog razvoja i fondova EU za vlastito učešće te će se ista transferirati Zagrebačkom holdingu d.o.o.

Program *Razvoj investicijskih projekata od interesa za Grad* smanjuje se u iznosu od 120.000 eura na Aktivnosti Investicijski i razvojni projekti za koja sredstva se prema dinamici realizacije procjenjuje da neće biti utrošena do konca godina.

Program *Zaštita voda* povećava se u iznosu od 22.690.700 eura.

Aktivnosti povezane sa zaštitom voda smanjuju se za 9.300 eura. Projekt „Analiza stanja voda i vodnih tijela na području Grada Zagreba s prijedlogom mjera“ neće biti realiziran do kraja godine s obzirom da je temeljni dokument za izradu iste, Plan upravljanja vodnim područjima 2022. – 2027., donesen krajem srpnja 2023. Preostala sredstva iskorištena su za realizaciju projekta „Program vodoistražnih radova i sustavnog monitoringa kakvoće i razina podzemne vode, uključujući i analizu sastava gudronskog otpada“.

Unutar ovog programa predlaže se otvaranje nove aktivnosti i osiguranje sredstava za sklapanje ugovora s Vodoopskrbom i odvodnjom d.o.o. u iznosu od 7.200.000 eura vezano uz podmirenje povećanih operativnih troškova vodnih usluga.

Aktivnost Pročišćavanje otpadnih voda povećava se u iznosu od 15.500.000 eura s obzirom da se Grad obvezao iz proračuna doznačavati nedostatna sredstva koja se prikupljaju na ime usluge za pročišćavanja i nakade za razvoj pročišćavanje otpadnih voda sukladno zaključenim ugovorima i sporazumima.

Program *Promet i javni prijevoz* povećava se u iznosu od 33.807.900 eura na Aktivnosti Zagrebački električni tramvaj. Planirano je povećanje sredstava za nadoknadu razlike između troškova i prihoda poslovanja nastalih obavljanjem komunalne djelatnosti prijevoza putnika u javnom prometu na području Grada Zagreba prema izračunu neto financijskog učinka, a sukladno potpisanim ugovorima. Na temelju dosadašnjih zahtjeva za subvenciju Zagrebačkom električnom tramvaju d.o.o. u razdoblju siječanj-rujan 2023., procjenjuje se da potrebna sredstva za sufinanciranje rashoda poslovanja i leasing tramvaja do kraja godine iznose 125.529.700 eura zbog čega je potrebno osigurati dodatnih 28.900 eura za sufinanciranje leasinga tramvaja i 14.726.500 eura za sufinanciranje rashoda poslovanja. Nadalje, planirana su sredstva za podmirenje troškova nastalih obavljanjem prijevoza putnika Žičarom Sljeme za što će se sklopiti ugovor o upravljanju Žičarom Sljeme sa Zagrebačkim električnim tramvajem d.o.o. (planirana vrijednost ugovora za 2023. je 4.000.000 eura).

Planirano je smanjenje sredstava u iznosu 137.500 eura za naknade građanima i kućanstvima u naravi jer ista neće biti utrošena do kraja godine.

Za podmirenje troškova investicije – nabava jednog tramvajskog vozila, za što će se sklopiti ugovor sa Zagrebačkim električnim tramvajem d.o.o., planirana su dodatna sredstva u iznosu 190.000 eura.

Sredstva planirana na poziciji dionice i udjeli u glavnici trgovačkim društvima u javnom sektoru u iznosu od 15.000.000 eura odnose se na planiranu dokapitalizaciju Zagrebačkog električnog tramvaja d.o.o. u cilju povrata pozajmice Zagrebačkom holdingu d.o.o.

Program *Pomoći za slučaj prirodnih nepogoda* povećava se u iznosu od 6.495.400 eura na Aktivnosti Pomoći za slučaj prirodnih nepogoda na području Grada Zagreba zbog nevremena iz srpnja ove godine. Sredstva se najvećim dijelom planiraju povećati radi podmirenja troškova rada stručnih osoba za procjenu većih šteta nastalih na građevinama u iznosu 130.700 eura, podmirenja troškova sanacije javnih površina za što će se sklopiti ugovor sa Zagrebačkim holdingom d.o.o., Podružnicom Zrinjevac u vrijednosti 5.365.700 eura te 1.000.000 eura za isplatu sredstava sukladno Odluci o novčanoj pomoći za sanaciju oštećenja nastalih na imovini zbog nevremena na području Grada Zagreba 19. i 21. srpnja 2023. (Službeni glasnik Grada Zagreba 32/23) donesenoj na 27. sjednici Gradske skupštine Grada Zagreba 5. listopada 2023.

Program *Razvoj gospodarstva i turizma* se smanjuje u iznosu od 1.010.800 eura, od čega se smanjenje u iznosu 250.300 eura odnosi na Aktivnost Poticanje razvoja obrta, malog i srednjeg poduzetništva (najvećim dijelom za potpore za društveno poduzetništvo), 500.000 eura za Aktivnost Podizanje konkurentnosti u turizmu za kulturno-turističke manifestacije, 73.200 eura za Zagrebački inovacijski centar d.o.o. i druga manje značajna smanjenja sredstva koja neće biti utrošena do kraja godine.

Program *Razvoj poljoprivrede i ruralnog prostora* povećava se u iznosu od 103.500 eura.

Aktivnost Razvoj i potpore u poljoprivredi smanjuje se u iznosu od 46.500 eura. Sredstva se smanjuju za intelektualne usluge zbog daljnjih aktivnosti oko izrade šireg dokumenta Zelene infrastrukture Grada Zagreba i rješenja utemeljenih na prirodi. Izrada dokumenta biti će vođena od Sektora za strategijsko i prostorno planiranje, u suradnji sa Zavodom za prostorno uređenje Grada Zagreba, a tematika dokumenta za čiju izradu su planirana sredstva, bit će implementirana u gore spomenuti sveobuhvatni dokument.

Na Aktivnosti Poljoprivredno zemljište, sredstva od namjenskog prihoda naknada u poljoprivredi koja se koriste za promjenu namjene poljoprivrednog zemljišta se povećavaju sukladno većem ostvarenju.

Program *Šumarstvo* se povećava u iznosu od 173.400 eura.

Aktivnost Održavanja park šuma Grada Zagreba se povećava u iznosu od 266.400 eura jer su se uslijed olujnog nevremena iz srpnja 2023. povećale potrebne za hitnim sanacijama. Na ostalim aktivnostima/projektima u sklopu ovog programa došlo je do usklađenja prema dosadašnjoj dinamici potrošnje.

Isto tako, predlažu se manje značajne izmjene na aktivnostima i projektima u okviru ostalih programa ovog razdjela zbog usklađenja planiranih sredstava sa stvarnim rashodima do kraja godine.

Unutar Glave Ustanove u poljoprivredi predlaže se ukupno povećanje u iznosu od 739.100 eura.

Aktivnost Redovna djelatnost Ustanove Zoološki vrta Grada Zagreba povećava se u iznosu od 163.100 eura.

Povećanje materijalnih rashoda ustanove je uslijed preraspodijele sredstava između Glave Ureda i Glave Ustanove za nabavku medicinskog materijala i lijekova u svrhu smanjenja razine zaraznih bolesti životinja te osiguranja sredstava za povećani broj naknada šteta iz prometnih nesreća nastalih naletom divljači te šteta na poljoprivrednim kulturama koje počini divljač. Planirano je osiguranje dodatnih sredstva iz gradskih izvora radi podmirenja troškova prema dobavljačima za realizaciju projekta Oporavilište koji će dospjeti na plaćanje do kraja godine, a koje će ustanova po obradi zahtjeva za nadoknadom sredstava iz bespovratnih sredstava Europske unije vratiti u proračun.

Aktivnost Redovna djelatnost javne ustanove Maksimir povećava se za 261.900 eura.

Povećanje sredstava iz gradskih izvora na materijalnim rashodima ustanove je potrebno za osiguranje sredstava za podmirenje troškova redovitog održavanja objekata, hortikulturnih nasada, izradu parkovne signalizacije te održavanje dječjih igrališta, značajnog krajobraza Savica, jezerskih eko sustava, održavanje parka Maksimir i ostalih zaštićenih područja grada Zagreba. Također, zbog štete nastale uslijed nevremena iz srpnja Ustanova je imala veće nepredviđene troškove sanacije.

Sredstva iz gradskih izvora na Projektu Oporavilište Ustanove ZOO Grada Zagreba se povećavaju u iznosu 314.100 eura kako bi se podmirili troškovi izvođačima radova, troškovi stručnog i projektantskog nadzora.

U **razdjelu Gradski ured za obrazovanje, sport i mlade** ukupno planirana sredstva povećavaju se za 6.907.120 eura. U nastavku se daje obrazloženje najznačajnijih izmjena i dopuna ovog ureda.

U okviru Glave Ureda predlaže se povećanje u iznosu od 4.163.460 eura.

Najznačajnije povećanje sredstva u iznosu od 1.917.200 eura iz izvora pomoći iz drugih proračuna odnosi se na provedbu Uredbe o kriterijima i mjerilima za utvrđivanje iznosa sredstava za fiskalnu održivost dječjih vrtića Vlade RH (Narodne novine 109/23) za razdoblje od listopada do prosinca ove godine. Na temelju broja djece u privatnim dječjim vrtićima (kojima je osnivač vjerska zajednica ili druga pravna i fizička osoba) i dječjim vrtićima Grada, predloženo je povećanje rashoda u okviru Kapitalnog projekta Održavanje i opremanje ustanova predškolskog odgoja te Aktivnosti Vjerski i privatni vrtići i druge pomoći.

Sredstva na Aktivnosti Suradnja Grada Zagreba sa Sveučilištem u Zagrebu, Veleučilištem i HAZU predlažu se povećati u iznosu od 140.000 eura za podmirenje troškova zakupa prostora u Pučkom otvorenom učilištu kojeg koristi Poslovno veleučilište.

Temeljem prijave Grada Zagreba na Javni poziv za dostavu projektnih prijedloga za dodjelu bespovratnih sredstava Ministarstva znanosti i obrazovanja, objavljenog u okviru Europskog socijalnog fonda, planirano je uvođenje VI. faze Pomoćnika u nastavi/stručni komunikacijskih posrednika kao potpora inkluzivnom obrazovanju, predlaže se povećati sredstva iz izvora pomoći temeljem prijenosa EU sredstava u iznosu od 1.086.260 eura.

Na aktivnosti Javne potrebe u sportu predlaže se povećanje u iznosu od 1.020.000 eura za stipendije sportaša, stručni rad trenera te korištenje sportskih objekata.

Za djelatnost Osnovnog školstva planirano je povećanje sredstava u ukupnom iznosu od 1.962.530 eura.

Sredstva planirana za Aktivnost Produženi boravak iz gradskih izvora se povećavaju za 655.000 eura zbog povećanja broja učenika u programu produženog boravka te zbog donošenja Odluke Vlade RH o isplati privremenog dodatka na plaću državnim službenicima i namještenicima u javnim službama, a koja se primjenjuje i na učitelje u produženom boravku u osnovnim školama.

Povećanje sredstava u iznosu od 1.307.530 eura odnosi se na Pomoćnike u nastavi/stručni komunikacijski posrednici kao potpora inkluzivnom obrazovanju - faza VI. Iznos od 1.007.530 eura se planira na izvoru pomoći temeljem prijenosa EU sredstava, dok se 300.000 eura planira iz gradskih izvora, sukladno uvjetima javnog poziva.

Također, za djelatnost srednjoškolskog obrazovanja predlaže se povećati planirna sredstava za 34.930 eura za projekt Pomoćnici u nastavi/stručni komunikacijski posrednici kao potpora inkluzivnom obrazovanju - faza VI.

Sredstva planirana iz gradskih izvora u okviru ustanove Upravljanje sportskim objektima povećavaju se za 714.300 eura radi osiguranja sredstava za podmirenje nepredviđenih dodatnih troškova sanacije šteta na sportskim objektima kojima upravlja ustanova nastalih u nevremenu iz srpnja, za podmirenje dodatnih troškova sanacije atletske staze, izmještanja bacališta i žurne popravke za potrebe održavanja međunarodnog mitinga na Sportskom parku Mladost.

Ovim Prijedlogom izmjena i dopuna Proračuna smanjuju se sredstva u iznosu od 24.482.400 eura na stavkama razdjela **Gradskog ureda za obnovu, izgradnju, prostorno uređenje, graditeljstvo i komunalne poslove** u skladu sa stvarnom potrebom za financiranje započete izgradnje i dovršenja započetih radova u proračunskom razdoblju.

U sklopu Programa *Javna uprava i administracija* na stavkama koje se odnose na redovnu djelatnost upravnog tijela iskazano je povećanje sredstava u iznosu od 3.401.400 eura. Povećanje se odnosi na stavke plaće za zaposlene, ostale rashode za zaposlene i doprinose za obvezno zdravstveno osiguranje te ostale usluge za podmirenje troškova GSKG d.o.o. za vođenje poslova stručne naplate komunalne i vodne naknade, spomeničke rente i naknade za uređenje voda.

Program *Kapitalna ulaganja u objekte za društvene djelatnosti i za obnovu objekata oštećenih u potresu* smanjuje se za 13.644.500 eura.

Na objektima ustanove kulture predlaže se smanjenje sredstava u iznosu od 874.000 eura. Predložena smanjenja odnose se na sljedeće objekte: za kino Kalnik jer je u tijeku izrada projektne dokumentacije izvedbenih projekata i troškovnika slijedom čega tek predstoji raspisivanje postupka javne nabave za izvođenje radova i opremanje, za Koncertnu dvoranu Vatroslav Lisinski sanacija terasa jer je u tijeku provođenje postupka javne nabave za izvođenje radova, Tehnički muzej te ostale objekte ustanove kulture jer nisu dovršeni projektni zadaci temeljem kojih bi se proveo postupak javne nabave za izradu projektne dokumentacije. Sredstva su povećana za 252.000 eura za objekt Knjižnice grada Zagreba – Paromlin zbog plaćanja ugovorenih obveza sukladno ugovoru i pripadajućim aneksima.

Na objektima predškolskih ustanova predlaže se smanjenje sredstava u iznosu od 2.947.500 eura. Sukladno dinamici odvijanja radova i realizaciji aktivnosti, predložena smanjenja odnose se na objekte Dječji vrtić Sesvetski Kraljevec, Dječji vrtić Sveta Klara i Dječji vrtić Žitnjak. Za Dječji vrtić Ivanja Reka povećavaju se sredstva za 265.000 eura za nesmetano odvijanje radova na izgradnji objekta sukladno planiranom roku završetka izgradnje.

Na školskim objektima predlaže se smanjenje sredstava u iznosu od 930.000 eura. Predložena smanjenja odnose se na objekte Osnovne škole i Dječjeg vrtića Čulinec, Osnovne škole Jakuševec - sukladno dinamici odvijanja radova na gradilištu i realizaciji aktivnosti, Osnovne škole Lanište, Osnovne škole Lučko – područna škola Ježdovec gdje je u tijeku provođenje postupka javne nabave za izvođenje radova, slijedom čega se očekuje smanjenje planirane realizacije, Osnovne škole i Dječjeg vrtića Jankomir – Malešnica, Osnovne škole Granešina i Osnovne škole Šestine. Za ostale školske objekte uglavnom je u tijeku izrada projektne dokumentacije ili je u pripremi dokumentacija za pokretanje postupaka javne nabave za izvođenje radova. Povećanje financijskih sredstava predloženo je na Osnovnoj školi Horvati, Osnovnoj školi Dragutina Kušlana - zbog plaćanja troškova rješavanja imovinsko – pravnih odnosa te za nesmetano odvijanje radova i plaćanje dospjelih i ugovorenih obveza za izgradnju Osnovne škole Ante Kovačića i Osnovne škole Brezovica – područna škola Kupinečki Kraljevec - proširenje škole i izgradnja nove sportske dvorane.

Na zdravstvenim objektima predlaže se povećanje sredstava u iznosu od 227.500 eura. Predložena sredstva povećana su na objektima Kliničke bolnice Sveti Duh radi osiguravanja sredstva za nesmetano plaćanje ugovorenih obveza, Klinike za psihijatriju Vrapče – psihogerijatrija za nesmetano odvijanje radova na izgradnji objekta sukladno planiranom roku završetka izgradnje kao i za Stomatološku polikliniku Zagreb. Također, predložena je preraspodjela sredstava između zdravstvenih objekata.

Na sportskim objektima predlaže se smanjenje sredstava u iznosu od 1.245.000 eura. Predložena smanjenja odnose se na objekte bazen Špansko – Oranice, bazen Dubrava, Dom sportova, nogometno igralište Kranjčevićeva te ostale objekte. Razlog smanjenja sredstava je rješavanje imovinsko-pravnih odnosa za bazen Dubrava, a za bazen Špansko je u tijeku izrada izvedbene dokumentacije i troškovnika te priprema dokumentacije za raspisivanje postupka javne nabave za izvođenje radova. Za nogometno igralište Kranjčevićeva u tijeku je postupak javne nabave za izradu projektne dokumentacije glavnih i izvedbenih projekata, dok je za Dom Sportova za jednu fazu u tijeku izrada izvedbenih projekata i troškovnika te priprema dokumentacije za raspisivanje postupka javne nabave za izvođenje radova, a za drugu fazu izrada glavnih projekata slijedom čega se raspisivanje postupaka javne nabave za izvođenje radova pomiče sukladno dinamici izrade projektne dokumentacije.

Na objektima zaštite spomenika kulture predlaže se smanjenje sredstava u iznosu od 1.520.500 eura sukladno predloženim izmjenama u pratećem Programu.

Na objektima socijalne skrbi predlaže se smanjenje sredstava u iznosu od 1.041.000 eura. Predložena smanjenja odnose se na Dom za starije osobe Dubrava, Dom za starije osobe Peščenica – sanacija kotlovnice, Dom za starije Maksimir te ostale objekte socijalne skrbi. Za Dom za starije osobe Peščenica (sanacija kotlovnice) i Dom za starije Maksimir u tijeku su aktivnosti na raspisu postupka javne nabave za izvođenje radova slijedom čega se smanjuje iznos planiranih sredstava za ovu godinu.

Na obnovi objekata oštećenih potresom predlaže se smanjenje sredstava iznosu od 4.765.000 eura te je predložena izmjena i preraspodjela sredstava unutar Programa. Za Kliničku bolnicu "Sveti Duh" - Sveti Duh 64 u tijeku izrade projektne dokumentacije utvrđena je potreba za ojačanjem temeljnog tla predmetnog kompleksa slijedom čega je usporena dinamika izrade samih projekata cjelovite obnove. S obzirom na navedeno proveden je postupak javne nabave za ojačanje tla te je u tijeku izvođenje predmetnih radova. Sukladno dinamici odvijanja radova predlaže se povećanje planiranih financijskih sredstava. Za Dječju bolnicu "Srebrnjak" - Srebrnjak 100 pokrenut je postupak javne nabave za izvođenje radova te se predlaže smanjenje planiranih sredstava sukladno očekivanoj dinamici do kraja godine. Za Psihijatrijsku bolnicu za djecu i mladež - Kukuljevićeva 11 izvođač je uveden u posao krajem svibnja 2023. s usporenom dinamikom odvijanja radova. Osnovni preduvjet za početak izvođenja radova je iseljenje korisnika u zamjenske prostore, što još nije učinjeno slijedom čega se planirana sredstva smanju. Isto tako, sredstva se smanjuju sukladno dinamici odvijanja radova na gradilištu i to za Specijalnu bolnicu za plućne bolesti - Rockefellerova 3, Prvu ekonomsku školu i Gimnaziju Tituša Brezovačkog. Za zgrade gradske uprave na lokacijama Petrova ulica i Ulica Republike Austrije 18 sredstva se smanjuju sukladno izvršenim radovima na konstrukcijskoj obnovi. U tijeku su aktivnosti na raspisivanju postupka javne nabave za izvođenje radova cjelovite obnove navedenih zgrada.

Sredstva planirana na projektu tržnice Vrapče predlažu se smanjiti za 849.000 eura radi usklađivanja iznosa s očekivanim realizacijama do kraja ovog planskog razdoblja.

Nadalje, predlaže se otvaranje novog Kapitalnog projekta Izgradnja stambeno poslovne građevine Podbrežje i osiguranje sredstava u iznosu od 300.000 eura, a koja se procjenjuju da su potrebna za preuzimanje do sada pripremljene dokumentacije i izvršenih ugovorenih obveza od strane Zagrebačkog holdinga d.o.o. odnosno kompletne projektne dokumentacije s ishođenom građevinskom dozvolom, ugovorenih priključaka i usluga. Gradnja stambeno-poslovne građevine A11 planirana je Odlukom o donošenju Urbanističkog plana uređenja Podbrežje (Službeni glasnik Grada Zagreba 8/07 i 12/11).

U okviru Programa *Održavanje komunalne infrastrukture* izvršene su preraspodjele sredstava.

Na stavci održavanja javnih prometnih površina na kojima nije dopušten promet motornih vozila te građevina i uređaja javne namjene predlaže se preraspodjela sredstava na način da se osigurava 200.000 eura za održavanje javnih zdenaca te dodatnih 30.000 eura za priključenje električne energije na javnim površinama, dok se sredstva za održavanje pješačkih platoa u iznosu od 230.000 eura smanjuju.

U sklopu planiranih sredstava za održavanje javne rasvjete i utrošak električne energije i plina predlaže se preraspodjela planiranih sredstva za utrošak električne energije javne rasvjete u iznosu 1.000.000 eura na održavanje javne rasvjete u skladu s dinamikom provedbe postupaka javne nabave.

Program *Gradnja objekata i uređaja komunalne infrastrukture* se smanjuje u iznosu od 2.161.610 eura.

Na Kapitalnom projektu Javne površine predlaže se smanjenje u iznosu od 900.000 eura. Zbog poništenja postupaka javne nabave sredstva su smanjena na stavkama za uređenje Strossmayerovog šetališta i dijela padine. S obzirom da su radovi na krajobraznom uređenju u Ulici Josipa Pupačića kao i za uređenje dječjeg igrališta u Šestinama planirani krajem godine, sredstva se neće utrošiti u cijelosti ove godine.

Na Kapitalnom projektu Javna rasvjeta predlaže se smanjenje u iznosu od 800.000 eura s ciljem usklađivanja iznosa pojedinih stavaka sa stvarnim ugovorenim iznosima nakon provedenih postupaka javne nabave te očekivanim realizacijama do kraja ovoga planskog razdoblja.

Kapitalni projekt Groblja i krematoriji smanjuje se u iznosu od 463.000 eura zbog poništenja postupaka javne nabave za radove na sanaciji cesta, kanalizacije i vodovoda na groblju Mirogoj – V. faza.

Na stavci reciklažno dvorište u naselju Podsused došlo je do povećanja u iznosu od 1.390 eura zbog preuzetih ugovorenih obveza.

U okviru Programa *Uređenje Grada,* Aktivnost Uređenje Grada izvan redovnih programa predlaže se smanjenje planiranih sredstava u iznosu 209.000 eura s ciljem usklađivanja pojedinih stavaka sa stvarnim ugovorenim iznosima.

Sredstva za provedbu Programa *Ostali radovi gradnje komunalne infrastrukture* predlažu se smanjiti najvećim dijelom na Kapitalnom projektu Sanacija klizišta u iznosu od 1.500.000 eura zbog raskida postojećih ugovora za akumulacijsko jezero na Sljemenu, zid u Mesničkoj ulici i zid u I. Bijenički ogranak. Nadalje, smanjuju se sredstva na sanaciji klizišta na groblju Gaj urni, s obzirom da je odabir izvođača u tijeku te će se sredstva realizirati tijekom 2024. i 2025.

Sredstva za provedbu Programa *Gradnja i održavanje nerazvrstanih cesta* predlažu se smanjiti za 10.606.000 eura.

Izvanredno održavanje cesta i cestovnih objekata smanjuje se za 4.846.000 eura.

U skladu s dinamikom realizacije planiranih radova sredstva se smanjuju za zamjenu prijelaznih naprava cestovnog objekta oteretnog kanala Sava-Odra, za izvanredno održavanje istočnog i zapadnog Jadranskog mosta (gredni most preko rijeke Save), za radove održavanja Mosta slobode, za realizaciju radova izvanrednog odražavanja Grančarske ulice, Ulice Kraljevečki bregi i Kustošijanske ulice, Ulice Kvintički odvojak, ulice Prilesje, za izvanredno održavanje nogostupa na Aveniji Većeslava Holjevca od Avenije Dubrovnik do Islandske, za izvanredno održavanje nadvožnjaka Slavonska avenija - Ulica grada Gospića, za izvanredno održavanje dijela Ulice Grabeščak i Ulice Isce, za izvanredno održavanje potpornog zida na Aleji Bologne, za izvanredno održavanje Podsusedskog mosta, nadvožnjaka u Ulici Ljudevita Posavskog, za izgradnju mosta preko potoka Črnec s rekonstrukcijom dijela Franjčevićeve ulice, za održavanje biciklističke staze na sjevernom nogostupu Ulice grada Vukovara od Avenije Marina Držića do Ulice Hrvatske bratske zajednice te na sjevernom nogostupu Ulice grada Vukovara od Ulice Hrvatske bratske zajednice do Savske ceste, za uspostavu pješačko-biciklističke staze uz Ulicu Hrvatske bratske zajednice te za izvanredno održavanje cestovnog objekta Miramarska. Sredstva su povećana za izvanredno održavanje južnog prilaznog vijadukta Jadranskog mosta s upornjačkim prostorijama zbog izvođenja radova na oborinskoj odvodnji.

Gradnja nerazvrstanih cesta se smanjuje za 5.580.000 eura u skladu s provođenjem postupaka javne nabave, rješavanja imovinsko-pravnih odnosa i ishođenja potrebnih dozvola. Sredstva se smanjuju za izgradnju Branimirove od Zagrebačke do Brestovečke 1. faza, rekonstrukciju okretišta Mihaljevac, zamjenu postojećih semaforskih uređaja na semaforiziranim raskrižjima na području Gradske četvrti Donji grad, ulicu Prilesje, ulicu Fakultetsko dobro, Mogilsku ulicu, ulicu IV. B, Nikole i Bože Bionde, parkiralište u Ulici Mije Šiloboda Bolšića, Turininu ulicu, parkiralište uz Ulicu Aleksandra Brdarića i križanje sa Seisselovom, Mrkšinu ulicu, pješačko-biciklističku stazu u nastavku Ulice Leopolda Tepeša s pothodnikom ispod pruge, raskrižje Ulica Josipa Gigla - Ulica Stjepana Romića - Konjička - Ulica Jaroslava Šidaka, ulicu Vladimira Filakovca - pristupni put Dječji vrtić Srednjaci, Ulica Josipa Lončara od br. 5 do potoka Borčec, za uređenje i semaforizaciju križanja Dubravica - Huzjanova i križanja Dubravica – Samoborska, Trg svetog Šimuna, optimizaciju rada semaforskih uređaja na križanjima Sesvetske ulice i Selske ceste s prilaznim prometnicama na A4, izgradnju odvojka Selske ceste kod kbr. 23 i dr. Istovremeno, u skladu s provedenim postupcima javne nabave i procjenama troškova, planirana sredstva se predlažu povećati za dopunu semaforizacije raskrižja na Vlaškoj ulici od Iblerova trga do Derenčinove ulice, izradu tehničke dokumentacije u četvrtima Gornji grad - Medveščak i Trnje, izgradnju potpornih zidova u ulici Blanje, Lipničku cestu te rješavanje imovinsko-pravnih poslova za potrebe izgradnje cesta i cestovnih objekata. Također, sredstva se planiraju i za Đačku ulicu u Sesvetskom Kraljevcu za potrebe Dječjeg vrtića Sesvetski Kraljevec.

U **Gradskom uredu za upravljanje imovinom i stanovanje** ovimizmjenama i dopunama predlaže se smanjenje u iznosu od 1.299.900 eura, najvećim dijelom na poziciji zemljišta. Isto tako, predlaže se povećanje rashoda u sklopu redovne djelatnosti u iznosu od 355.000 eura zbog potrebe angažiranja djelatnika za dodatne poslove utvrđivanja štete nastale uslijed nevremena iz srpnja kao i povećanje od 250.000 eura iz izvora pomoći iz drugih proračuna radi isplate novčane pomoći osobama u privremenom smještaju koje su stradale u potresu, a sukladno odlukama Vlade RH o dodjeli jednokratne novčane pomoći putem jedinica lokalne i regionalne (područne) samouprave.

U okviru razdjela **Gradskog ureda za katastar i geodetske poslove** predlaže se povećanje u iznosu od 165.000 eura na rashodima za zaposlene i materijalnim rashodima radi procjene izvršenja do kraja godine.

Predloženo povećanje rashoda u iznosu 30.000 eura kod **Gradskog zavoda za zaštitu spomenika kulture i prirode** odnosi se nausklađenje radnih mjesta i koeficijenata utvrđenih novim Pravilnikom o unutarnjem redu Zavoda.

U razdjelu **Stručne službe Gradske skupštine** rashodi se smanjuju za ukupno 102.900 eura. Unutar pojedinih skupina rashoda izvršena je preraspodjela sredstava te se za preostali dio s obzirom na dinamiku potrošnje do kraja godine procjenjuje moguće predloženo smanjenje.

U razdjelu **Stručna služba Gradske uprave** predlaže se smanjenje u iznosu od 62.100 eura na glavi Ured, najvećim dijelom u okviru Programa Posredničko tijelo integriranih teritorijalnih ulaganja radi usklađivanja izvora iz pomoći temeljem prijenosa EU sredstava.

Kod proračunskih korisnika ovog Ureda nije bilo promjena u planskim iznosima već je samo izvršena preraspodjela unutar postojećeg plana.

U **Gradskom uredu za socijalnu zaštitu, zdravstvo, branitelje i osobe s invaliditetom** ukupno se predlažu smanjena sredstva za 845.350 eura što nije posljedica smanjenja socijalnih prava već usklađenja sa stvarnim brojem korisnika socijalnih usluga. U nastavku se daje obrazloženje najznačajnijih izmjena i dopuna ovog Ureda.

Program *Javna uprava i administracija* se povećava u iznosu od 109.500 eura. Predloženo povećanje u okviru Redovne djelatnosti na skupini konta Naknade građanima i kućanstvima na temelju osiguranja i druge naknade u iznosu od 150.000 eura je zbog namjenskih sredstava doznačenih Gradu Zagrebu za pomoć osobama u privremenom smještaju stradalih u potresu.

Preostale manje izmjene odnose se na usklađivanje potrošnje u odnosu na prethodno planirane iznose.

Program *Opći javnozdravstveni programi* predlaže se povećanje u iznosu od 1.646.600 eura.

Na aktivnosti Deratizacija, dezinfekcija i dezinsekcija predlaže se smanjenje u iznosu od 210.000 eura zbog poništenja postupka nabave za treću grupu deratizacije te smanjene potrebe za doradom softverskog rješenja.

Sredstva za Aktivnost Nepredviđeni rashodi povezani sa zdravstvom povećavaju se u iznosu od 1.860.200 eura, od čega se povećanje od 1.900.000 eura odnosi na nastavak financiranja projekta sanacije objekata Psihijatrijske bolnica za djecu i mladež za koji su ugovorena sredstva u okviru Fonda solidarnosti, a nastavljaju se sredstvima državnog proračuna, temeljem Odluke Vlade RH o nastavku financiranja projekata započetih iz Fonda solidarnosti iz sredstava državnog proračuna RH.

Smanjenje sredstava u iznosu od 39.800 eura odnosi se na usklađivanje rashoda sa stvarno izvršenom i planiranom dinamikom.

Projekt „CARES“ – Remote Healthcare for Silver Europe odobren je u prvoj polovici godine te je neophodno uskladiti pojedine stavke u okviru projekta.

Program *Skrb o braniteljima* se smanjuje u iznosu od 388.000 eura.

Planirana sredstva za Aktivnost Javne radne aktivnosti za nezaposlene branitelje i nezaposlene građane Grada Zagreba smanjuju se u iznosu od 50.000 kao posljedica manje zainteresiranosti građana.

Sredstva za Aktivnost Posmrtna skrb za hrvatske branitelje se smanjuju jer je manji broj obitelji umrlih HRVI-a i hrvatskih branitelja iz Domovinskog rata imao potrebu za kupnjom grobnog mjesta. Jedinice lokalne samouprave imaju obvezu podmiriti troškove ½ grobnog mjesta s betoniranim okvirom za umrle hrvatske ratne vojne invalide i umrle hrvatske branitelje iz Domovinskog rata ako oni ili članovi njihove uže i šire obitelji nemaju na korištenje grobno mjesto i ako ga nisu ustupili na korištenje trećoj osobi.

Vezano uz Aktivnost Pomoć hrvatskim braniteljima predlaže se smanjenje planiranih sredstava u iznosu od 260.000 eura s obzirom da zbog kratkoće primjene ove mjere (rujan 2022.) nije bilo moguće procijeniti u kojoj mjeri će ciljana skupina istu i zatražiti te su se planirana sredstva temeljila na maksimalnom broju korisnika koji bi pravo na troškove stanovanja mogao potraživati.

Program *Opći programi socijalne zaštite* smanjuje se u iznosu od 3.385.600 eura.

Za Aktivnost Dodatak uz mirovinu, druge pomoći i usluge predlaže se povećanje planiranih sredstava na skupini materijalnih rashoda zbog dorade aplikacije Socijalni programi nastale uslijed izmjena i dopuna Odluke o socijalnoj skrbi. Smanjenje na skupini Naknade građanima i kućanstvima na temelju osiguranja i druge naknade u iznosu 1.407.000 moguće je zbog manjeg broja korisnika uslijed rasta mirovina i cenzusa na državnoj razini.

Na Aktivnosti Pomoć kućanstvima - troškovi stanovanja predlaže se smanjenje u iznosu od 800.000 eura zbog pada broja korisnika ove mjere.

Za Aktivnost Radovi za opće dobro u svrhu učinkovitijeg organiziranja radova za opće dobro bez naknade potrebno je izmijeniti Zaključak o organiziranju provođenja radova za opće dobro bez naknade u Gradu Zagrebu kako bi se omogućila izravna dodjela sredstava neposredno pravnoj osobi u kojoj se izvršava rad za opće dobro bez naknade radi podmirivanja troškova uključivanja korisnika te je u tu svrhu potrebno sredstva u okviru skupine Ostali rashodi povećati za 26.500 eura.

Smanjenje planiranih sredstava za Aktivnost ZET – prijevoz na skupini rashoda Naknade građanima i kućanstvima na temelju osiguranja i druge naknade u iznosu 1.000.000 eura posljedica je kontinuiranih mjesečnih kontrola korisnika pri kojoj se vrši odjava korisnika ukoliko prekorače dohodovni cenzus ili uvjet prebivanja u gradu Zagreba definiran Odlukom o socijalnoj skrbi.

Za Aktivnost Ostale aktivnosti izravno povezane sa socijalnom zaštitom potrebno je osigurati dodatnih 57.000 eura. U okviru skupine Materijalni rashodi povećanje od 77.000 eura odnosi se na podmirivanje troškova kriznog smještaja temeljem Odluke o socijalnoj skrbi i Programa osiguravanja smještaja obiteljima s maloljetnom djecom u kriznim situacijama za 2023. koje pruža Gradsko društvo Crvenog križa. Istodobno, predlaže se smanjenje skupine Ostali rashodi u iznosu od 20.000 eura za troškove ostalih usluga budući da su utrošena sredstva manja od prvotno planiranih uslijed manjih cijena postignutih pri provedbi nabave te manjeg broja ukopa građana koji ostvaruju ovo pravo temeljem Odluke o socijalnoj skrbi.

Aktivnost Novčana pomoć za novorođenčad se smanjuje u iznosu od 155.000 eura u okviru skupine Naknade građanima i kućanstvima na temelju osiguranja i druge naknade zbog manjeg broja korisnika koji su zatražili ostvarivanje novčane pomoći za opremu novorođenog djeteta.

Manje značajna smanjenja predlažu se u okviru projekata temeljem natječaja Europskog socijalnog fonda i Europskog gospodarskog prostora 2014. - 2021., natječaja Europske unije i projekta Ponovno aktivni budući da realizacija istih ovisi o odobrenjima sredstava i eventualnim korekcijama provedbenih tijela.

Planirana sredstva za tekući projekt Smanjenje energetskog siromaštva predlažu se smanjiti u iznosu od 87.000 eura jer ista neće biti utrošena do kraja godine.

Program *Opći program odgoja i obrazovanja* povećava se u iznosu od 2.851.700 eura.

Sredstva za Aktivnost Učenički i studentski standard se predlažu smanjiti na skupini materijalnih rashoda za isplate naknada članovima povjerenstava zbog manjeg broja održanih sjednica.

Aktivnost Novčana pomoć za roditelje odgojitelje se povećava u iznosu 2.175.000 eura kao posljedica manjeg broja izlazaka korisnika iz mjere u odnosu na 2022., na temelju koje se bazirala procjena planiranih sredstava za 2023., kao i manjeg broja korisnika kojima pravo na naknadu za roditelja odgojitelja prestaje s 30. rujna 2023. sukladno Izmjenama i dopunama Odluke o novčanoj pomoći za roditelja odgojitelja iz rujna 2022.

Sredstva za Projekt Kompenzacijske mjere - roditelj odgojitelj povećavaju se u iznosu od 680.000 eura. Sukladno najavama ZICER-a, koji je korisnike pripremao za izradu poslovnih planova, te sukladno Javnom natječaju za dodjelu potpora za samozapošljavanje korisnicima mjere očekuje je 137 poslovnih planova za što je potrebno osigurati dodatna sredstva za otvaranje obrta.

Program *Skrb za osobe s invaliditetom* se smanjuje u iznosu od 161.500 eura.

Sredstva za Aktivnost Ustanove za osobe s invaliditetom u postupku osnivanja predlažu se smanjiti jer zbog složenosti zakonodavnog okvira u postupku osnivanja Centra za rehabilitaciju osoba s poremećajima iz autističnog spektra neće biti realizirana do kraja godine.

Sredstva za Projekt Osobe s invaliditetom – „Projekti temeljem natječaja programa Europske unije“ se smanjuju jer tijekom godine nisu objavljeni pozivi za dostavu projektnih prijedloga te posljedično neće biti rashoda u ovoj godini.

Na ostalim aktivnostima unutar ovog Programa došlo je do preraspodjele sredstava sukladno očekivanoj dinamici realizacije do kraja godine.

U okviru *Programa socijalne zaštite - Ustanove socijalne zaštite* predlaže se smanjenje planiranih sredstava u ukupnom iznosu od 1.623.000 eura.

Na Aktivnosti Socijalne ustanove predlaže se smanjenje na skupini 32 Materijalni rashodi u iznosu od 1.853.000 eura, a odnosi se na smanjenje zakupnine u iznosu 382.600 eura jer je novoizgrađeni objekt Doma za starije osobe Dubrava, Podružnica Markuševac preuzet u rujnu 2023. zbog duže provedbe postupka javne nabave opremanja doma, umjesto u svibnju kako je bilo prvotno planirano. Iznos od 1.404.000 eura se preraspodjeljuje na Glavu 2108 Domovi za starije osobe, skupinu 31 Rashodi za zaposlene u svrhu podmirivanja obveza temeljem odluka Vlade Republike Hrvatske koje se odnose na uvećanje koeficijenata u javnim službama i isplata privremenog dodatka zaposlenima u domovima za starije, a za koje nisu osigurana dodatna sredstva iz državnog proračuna. Također, predlaže se smanjenje sredstava za nespomenute rashode poslovanja u iznosu od 66.400 eura, a koji su vezani uz osnivanje Centra za pružanje usluga u zajednici koji neće biti realiziran do kraja godine.

Sredstva za projekte temeljem Operativnog programa Konkurentnost i kohezija predlažu se povećati u iznosu 230.000 eura radi podmirivanja troškova provedbe projekta Doma za starije Sveti Josip naziva „Boravak za 5“. Naime, provedbeno tijelo sredstva doznačuje nakon predaje i kontrole zahtjeva za nadoknadom sredstava, a u ovom trenutku domovi za starije osobe nisu u mogućnosti vlastitim sredstvima podmiriti nastale troškove prema dobavljačima. Po odobravanju zahtjeva za nadoknadom sredstva, Dom za starije osobe Sveti Josip, izvršit će povrat u proračun.

U nastavku se daje pregled izmjena i dopuna koje se predlažu u dijelu koji se odnosi na proračunske korisnike iz nadležnosti ovog Ureda.

U okviru Aktivnosti Redovna djelatnost proračunskih korisnika - Centar za pružanje usluga u zajednici Novi Jelkovec predlaže se povećanje planiranih sredstava u iznosu od 145.000 eura radi osiguranja sredstava nužnih za uređenje i opremanje tri prostora dodijeljena za provedbu usluga koje pruža Centar, a koje su se javile kao pojačana potreba građana.

Kod Centra za pružanje usluga u zajednici Savjetovalište Luka Ritz predlaže se preraspodjela unutar pojedinih skupina rashoda.

Predloženo povećanje rashoda kod Centra za rehabilitaciju Silver u iznosu od 64.200 eura odnosi se na isplate otpremnina zbog odlaska u mirovinu u iznosu 19.500 eura te saniranje posljedica nevremena iz srpnja, podmirenja troškova liječenja bolesti pasa i obvezne supervizije za djelatnike u sustavu socijalne skrbi u iznosu 44.700 eura.

Ukupno povećanje sredstava kod ustanove Dobri dom Grada Zagreba predlaže se u iznosu 300.000 eura. Planirana sredstva predlažu se uvećati u iznosu od 16.500 eura na skupini 31 Rashodi za zaposlene, na skupini 32 Materijalni rashodi predlaže se smanjenje u iznosu 96.500 eura, dok se na skupini 37 Naknade građanima i kućanstvima na temelju osiguranja i druge naknade predlažu povećanja za 380.000 eura radi povećanja troškova namirnica za pripremu obroka za pučke kuhinje i korisnike starije životne dobi kojima se dostavlja hrana u domove.

Također, predlaže se preraspodjela sredstava unutar pojedinih skupina rashoda kod ustanova Dom za djecu i odrasle – žrtve obiteljskog nasilja „Duga-Zagreb“ i Mali dom – Zagreb – Dnevni centar za rehabilitaciju djece i mladeži.

Kod domova za starije osobe u okviru Aktivnosti Redovna djelatnost proračunskih korisnika predlaže se povećanje planiranih sredstava u ukupnom iznosu 1.903.000 eura. U okviru rashoda za zaposlene predlaže se povećanje u iznosu 1.404.000 eura radi podmirivanja obveza temeljem odluka Vlade Republike Hrvatske koje se odnose na uvećanje koeficijenata u javnim službama i isplata privremenog dodatka zaposlenima u domovima za starije, a za koje nisu osigurana dodatna sredstva iz državnog proračuna. Isto tako, predlaže se povećanje sredstava za usluge tekućeg i investicijskog održavanja na skupini konta 32 Materijalni rashodi u iznosu 499.000 eura, za manje sanacije prostora za boravak korisnika za deset domova za starije Grada Zagreba.

Vezano uz javnozdravstvene ustanove predlaže se smanjenje u iznosu od 2.357.250 eura iz gradskih izvora. U okviru skupine 32 Materijalni rashodi predlaže se smanjenje u iznosu 2.322.300 eura, od čega se 2.380.000 eura odnosi na smanjenje sredstava za Psihijatrijsku bolnicu za djecu i mladež, a 140.000 eura za Dječju bolnicu Srebrnjak obzirom da je nastavak financiranja projekta sanacije objekata od potresa za koje su ugovorena sredstva u okviru Fonda solidarnosti preuzela država temeljem Odluke Vlade RH o nastavku financiranja projekata započetih iz Fonda solidarnosti iz sredstava državnog proračuna. Istovremeno se predlaže povećanje sredstava za rashode skupine 32 Materijalni rashodi za potrebe Nastavnog zavoda za hitnu medicinu Grada Zagreba radi uređenja medicinsko prijavno-dojavne jedinice u iznosu od 43.700 eura i povećanja u iznosu od 154.000 eura za adaptaciju uslijed preseljenja za potrebe Doma zdravlja Zagreb Zapad.

Na skupini rashoda 34 Financijski rashodi predlaže se smanjenje sredstava Nastavnom zavodu za hitnu medicinu Grada Zagreba u iznosu 64.500 eura obzirom da do kraja godine neće biti realiziran kredit za nabavu sanitetskih vozila. Nadalje, za potrebe Nastavnog zavoda za hitnu medicinu Grada Zagreba na skupini 41 Rashodi za nabavu neproizvedene dugotrajne imovine predlaže se povećanje u iznosu 12.300 eura te na skupini 42 Rashodi za nabavu proizvedene dugotrajne imovine u iznosu 20.000 eura za opremanje medicinsko prijavno-dojavne jedinice.

Vezano uz Program *Opći javnozdravstveni programi* predlaže se smanjenje planiranih sredstava u iznosu 2.750 eura radi usklađivanja rashoda sa stvarno izvršenim aktivnostima Tekućeg projekta Edukacija laika za provođenje postupka oživljavanja uz upotrebu AVD-a.

Sredstva planirana u okviru razdjela **Gradskog ureda za kulturu i civilno društvo** se ovim izmjenama i dopunama Proračuna predlažu povećati za 9.036.505 eura, od čega povećanje iz gradskih izvora iznosi 5.074.900 eura.

Na glavi 2401 Gradski ured za kulturu i civilno društvo planirano je povećanje iz gradskih izvora u iznosu od 985.900 eura.

U okviru Programa *Javne potrebe u kulturi* predlaže se povećanje sredstava za 1.046.700 eura, najvećim dijelom za Hrvatsko narodno kazalište za plaće i ostale rashode za zaposlene u iznosu od 1.036.400 eura. Na Programu Javne potrebe u kulturi – korisnici kojima Grad nije osnivač planirano je povećanje sredstava u iznosu od 167.000 eura i to za kazališnu i filmsku djelatnost te međugradsku i međunarodnu suradnju i mobilnost.

Kod ustanova u kulturi predlaže se ukupno povećanje sredstava u iznosu 8.039.305 eura od čega se sredstva iz gradskih izvora povećavaju u iznosu 4.089.000 eura. Najznačajnije promjene iz ovih izvora odnose na Aktivnost Redovna djelatnost proračunskih korisnika gdje se predlaže povećanje u iznosu od 2.893.400 eura od kojih je najznačajnije povećanje za nabavu nefinancijske imovine radi realizacije kapitalnog projekta Hrvatskog prirodoslovnog muzeja za predujam ustanovi u iznosu 2.600.000 eura za plaćanje troškova projekta za koje se očekuje povrat sredstava iz drugih izvora po završetku projekta u 2024. te povećanje za rashode za zaposlene u iznosu od 252.400 eura.

Na Aktivnosti Programska djelatnost javnih ustanova i Aktivnosti Međunarodne, međužupanijske i gradske manifestacije ukupno povećanje iz gradskih izvora iznosi 272.800 eura radi realizacije planiranih programa. Na Aktivnosti Članske iskaznice Knjižnice grada Zagreba djeci i učenicima grada Zagreba predlaže se povećanje u iznosu 76.500 eura, a na Aktivnosti Održavanje i opremanje ustanova u kulturi smanjenje u iznosu od 2.202.700 eura jer će se troškovi za konstrukcijsku obnovu ustanova u kulturi oštećenih potresom financirati iz Državnog proračuna. Za Aktivnost Novi Hrvatski prirodoslovni muzej planirano je povećanje iz gradskih izvora u ukupnom iznosu od 3.049.000 eura za nastavak financiranja projekta.

Vezano uz vlastite i namjenske izvore ustanova u kulturi predlaže se povećanje u ukupnom iznosu od 3.950.305 eura, od čega se najznačajnija povećanja odnose na izvor pomoći iz drugih proračuna u iznosu od 3.112.805 eura, najvećim dijelom za Aktivnost Održavanje i opremanje ustanova u kulturi u iznosu 2.258.100 eura i Aktivnost Programska djelatnost javnih ustanova u iznosu 780.405 eura. Predlaže se povećanje planiranih rashoda iz izvora prihodi za posebne namjene u iznosu od 1.045.000 eura, od čega 179.230 eura za Aktivnost Redovna djelatnost proračunskih korisnika, 600.370 eura za Aktivnost Programska djelatnost javnih ustanova, 180.000 eura za Aktivnost Međunarodne, međužupanijske i gradske manifestacije te 85.400 eura za Aktivnost Održavanje i opremanje ustanova u kulturi.

Na glavi 2403 Nacionalne manjine nisu planirane promjene.

Sredstva planirana u okviru razdjela **Službe za informacijski sustav i tehničke poslove** smanjuju se u ukupnom iznosu od 167.700 eura.

**Obrazloženje prihvaćenog Amandmana na Prijedlog odluke o izmjenama i dopunama Proračuna Grada Zagreba za 2023. i projekcije za 2024. i 2025. godinu**

Prihvaćenim amandmanom pod II. POSEBNI DIO, u članku 3. u Razdjelu 008 GRADSKI URED ZA GOSPODARSTVO, EKOLOŠKU ODRŽIVOST I STRATEGIJSKO PLANIRANJE, Glava 00801 GRADSKI URED ZA GOSPODARSTVO, EKOLOŠKU ODRŽIVOST I STRATEGIJSKO PLANIRANJE, na Programu A2108 POMOĆI ZA SLUČAJ PRIRODNIH NEPOGODA, Aktivnost A210801 POMOĆI ZA SLUČAJ PRIRODNIH NEPOGODA NA PODRUČJU GRADA ZAGREBA, Izvor 1.1. Opći prihodi i primici, 32 Materijalni rashodi povećani su za 3.271.800,00 eura. U istom gradskom upravnom tijelu, na Programu A1808 ZAŠTITA VODA, Aktivnost A180802 PRIKLJUČENJE NA KOMUNALNE VODNE GRAĐEVINE, Izvor 1.1. Opći prihodi i primici, 37 Naknade građanima i kućanstvima u naravi na temelju osiguranja i druge naknade, smanjene su za 1.500.000,00 eura te na Programu A2108 POMOĆI ZA SLUČAJ PRIRODNIH NEPOGODA, Aktivnosti A210801 POMOĆI ZA SLUČAJ PRIRODNIH NEPOGODA NA PODRUČJU GRADA ZAGREBA, Izvor 1.1. Opći prihodi i primici, 38 Ostali rashodi, smanjeni su za 1.771.800,00 eura.

U Proračunu Grada Zagreba za 2023. i projekcijama za 2024. i 2025. bilo je potrebno osigurati dodatno 3.271.800,00 eura, pored planiranih 5.365.700,00 eura, za izvanredno održavanje i sanaciju posljedica olujnog nevremena u Gradu Zagrebu. Dana 19. srpnja 2023. područje Grada Zagreba zahvatilo je snažno nevrijeme praćeno obilnim pljuskovima i olujnim vjetrom koje je dovelo do rušenja velike količine stabala, oštećenja stabala, granja i hortikulture, onečišćenja javnih i zelenih površina od strane polomljenog drveća i srušenih grana, oštećenja prometnica i signalizacije u Gradu Zagrebu, oštećenih spremnika, materijalne štete na nekretninama (ponajviše krovova) i pokretninama. Grad Zagreb je na službenim internetskim stranicama uputio građanima na području Grada Zagreba Obavijest o načinu zbrinjavanja uklonjenih dijelova nevremenom oštećenih građevina i hortikulture, preuzimanja nevremenom oštećenih dijelova građevina i hortikulture na reciklažnim dvorištima, informacije o prijavi za hitne intervencije te je u tu svrhu angažiran Zagrebački holding d.o.o. (podružnica Čistoća, Zrinjevac, Zagrebačke ceste, Tržnice Zagreb, Gradska groblja, Zagrebački digitalni grad, Vladimir Nazor, Zagrebparking) za obavljanje izvanrednih aktivnosti u svrhu sanacije posljedice olujnog nevremena te su stavljeni u funkciju svi raspoloživi resursi i angažiran maksimalan broj radnika za čišćenje i saniranje nastale štete.

Sukladno navedenom, Grad Zagreb će sklopiti Ugovor za izvanredno održavanje i sanaciju posljedica olujnog nevremena u Gradu Zagrebu sa Zagrebačkim holdingom d.o.o., podružnicom Čistoća, podružnicom Zrinjevac, podružnicom Zagrebačke ceste, podružnicom Tržnice Zagreb, podružnicom Gradska groblja, podružnicom Zagrebački digitalni grad, podružnicom Vladimir Nazor i podružnicom Zagrebparking.